Magister Phylippus curie Senonensis officialis omnibus ad quos littere presentes pervenerunt in Domino salutem. Universitati vestre notum fieri volumus quod in presentia nostra constituti dominus Iterus de Flaceio, dominus Garnerus de Vilerbonex milites, Albericus de Veteri castro et Balduinus de Vileriis Senonensis recognoverunt se suscepisse sub religione sacramenti de assensu monachorum Vallis lucentis et hospitaliorum de Coldreio quod inquirerent bona fide utrum fossata que facta erant apud Susboart inter nemora et terras eorundem monachorum et hospitaliorum super quibus fossatis inter ipsos erat contentio facta fuissent de assensu dictorum monachorum Vallis lucentis et monachorum de Porta sancti Leonis Senonensis qui tunc temporis grangiam de Coldreto tenebant necne. Qui arbitri in nostra presentia constituti per inquisitionem sitam post sacramentum suum legitime factam dixerunt quod fossata illa de assensu monachorum Vallis lucentis et monachorum de Porta sancti Leonis facta fuerunt et ita ab impetitione hospitaliorum prefatos fratres Vallis lucentis super fossatis et contentione illa immunes et liberos esse judicaverunt. In cujus rei memoriam ad petitionem ipsorum litteras presentes scribi et sigillo curie Senonensis signari fecimus. Actum anno Gracie M° CC° nono.